ปล่อยกู้ปลอดดอกเบี้ย ช่วยเหลือผู้ประกอบกิจการ พัฒนาทักษะฝีมือของลูกจ้าง
นายธวัช เบญจาทิกุล อธิบดีกรมพัฒนาฝีมือแรงงาน (กพร.) กระทรวงแรงงาน เปิดเผยว่า จากสถานการณ์โควิด-19 ส่งผลกระทบต่อการดำเนินธุรกิจ ในปีงบประมาณ 2565 กรมพัฒนาฝีมือแรงงาน จึงได้จัดสรรงบประมาณ 30 ล้านบาท จากเงินกองทุนพัฒนาฝีมือแรงงาน เพื่อให้ความช่วยเหลือผู้ประกอบกิจการที่ต้องการพัฒนาทักษะฝีมือของลูกจ้าง นำไปสู่การเพิ่มผลิตภาพแรงงาน โดยเปิดให้สถานประกอบการ สามารถกู้ยืมเงินกองทุนพัฒนาฝีมือแรงงาน แบบปลอดดอกเบี้ย (ดอกเบี้ย 0%) ในวงเงินกู้ยืมสูงสุดไม่เกิน 1,000,000 บาทต่อสถานประกอบการ เพื่อนำไปเป็นค่าใช้จ่ายในการฝึกอบรม หรือทดสอบมาตรฐานฝีมือแรงงานให้แก่ลูกจ้าง ซึ่งการให้กู้ยืมเงินกองทุนพัฒนาฝีมือแรงงาน เป็นมาตรการจูงใจเพื่อให้สถานประกอบกิจการมีส่วนร่วมในการพัฒนาทักษะฝีมือให้แก่แรงงานที่เป็นลูกจ้างของตนเองเพื่อให้มีทักษะฝีมือเพิ่มสูงขึ้น สถานประกอบกิจการที่สนใจ สามารถยื่นคำขอกู้ยืมได้ที่สถาบันพัฒนาฝีมือแรงงาน (สพร.) สำนักงานพัฒนาฝีมือแรงงาน (สนพ.) ทุกแห่งทั่วประเทศ  ยื่นคำขอกู้พร้อมหลักฐานได้ตั้งแต่วันนี้ - 15 กรกฎาคม 2565 สอบถามรายละเอียดเพิ่มเติมโทร. 0 2643 6039